
Dezvoltarea durabilă a municipiului Brad reprezintă o prioritate pentru  administrația publică locală. Direcția actuală de dezvoltare durabilă cuprinde și modul în care administrația publică locală înțelege să comunice cu cetățenii, o comunicare eficientă și clară prin utilizarea de resurse corespunzătoare, asigurând o transparență a deciziilor luate prin aducerea la cunoștință publică a acestora.
Prin Hotărârea Consiliului Local nr. 51 din data de 27.03.2025 a fost aprobată documentația tehnico-economică – faza Studiu de fezabilitate și Devizul general pentru obiectivul de investiții „PANOU AFIȘAJ ELECTRONIC CU ECRAN LED ÎN PIAȚA AURULUI, MUNICIPIUL BRAD, JUDEȚUL HUNEDOARA”.
Valoarea totală aprobată inițial a Devizului general a fost de 602.290,37 lei (cu T.V.A.), respectiv 506.126,36 lei (fără T.V.A.), din care construcții-montaj (C+M) în valoare de 91.306,02 lei (cu T.V.A.), respectiv 76.727,75 lei (fără T.V.A.).
Ulterior aprobării Documentației tehnico-economice, în etapa elaborării documentației DTAC și a detaliilor tehnice aferente investiției, au fost reevaluate și optimizate soluțiile tehnice propuse, în vederea corelării investiției cu necesitățile reale din teren și cu cerințele funcționale ale obiectivului. Totodată, s-a aplicat cota legală de T.V.A. de 21%, conform prevederilor fiscale aplicabile.
Ca urmare a recalculării și actualizării valorilor aferente componentelor investiției, a rezultat o diminuare a valorii totale a Devizului general, determinată de optimizarea cheltuielilor și de recalibrarea unor categorii de lucrări și echipamente prevăzute în cadrul proiectului.
Astfel, valoarea actualizată a Devizului general este de 358.852,75 lei (cu T.V.A.), respectiv 297.580,00 lei fără T.V.A., din care construcții-montaj (C+M) în valoare de 326.700,00 lei cu T.V.A., respectiv 270.000,00 lei (fără T.V.A.).
Actualizarea Devizului general este necesară pentru asigurarea unei fundamentări corecte a cheltuielilor aferente investiției, în concordanță cu principiile legalității, eficienței și utilizării responsabile a fondurilor publice.
În conformitate cu prevederile art. 44 alin. (1) din Legea nr. 273/2006 privind finanțele publice locale, „documentațiile tehnico-economice ale obiectivelor de investiții noi, a căror finanțare se asigură integral sau în completare din bugetele locale, precum și ale celor finanțate din împrumuturi interne și externe, contractate direct sau garantate de autoritățile administrației publice locale, se aprobă de către autoritățile deliberative”.
De asemenea, potrivit prevederilor art. 10, alin. (4), lit. b) din Hotărârea Guvernului României nr. 907/2016 privind etapele de elaborare și conținutul cadru al documentațiilor tehnico-economice aferente obiectivelor / proiectelor de investiții finanțate din fonduri publice, „devizul general întocmit la faza de proiectare studiu de fezabilitate în cazul obiectivului nou/mixt de investiții și, respectiv, la faza documentație de avizare a lucrărilor de intervenții în cazul intervenției la construcția existentă se actualizează prin grija beneficiarului investiţiei/investitorului, ori de câte ori este necesar”, rezultând valoarea obiectivului de investiții.
În contextul celor de mai sus am inițiat prezentul proiect de hotărâre prin care am propus aprobarea Documentației tehnico – economice, faza DTAC și a Devizului general pentru obiectivul de investiții  "PANOU AFIȘAJ ELECTRONIC CU ECRAN LED ÎN PIAȚA AURULUI, MUNICIPIUL BRAD, JUDEȚUL HUNEDOARA" și îl supun spre dezbatere și aprobare plenului Consiliului Local al Municipiului Brad în forma prezentată.
În susţinerea propunerii mele invoc prevederile art. 44 alin. 1 din Legea nr. 273/2006 privind finanţele publice locale, cu modificările şi completările ulterioare, ale H.G. nr. 907/2016 privind etapele de elaborare şi conţinutul - cadru al documentaţiilor tehnico - economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale art.129 alin. 2 lit. d, alin. 7 lit. n din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, cu modificările și completările ulterioare.

